*VEGA og Live Nation præsenterer:*

**Giant Storm pisker rockens ørkenstorm frem i VEGA**

*Lørdag d. 2. juni 2018 rykker den dansk-amerikanske musikkonstellation Giant Sand ind i Lille VEGA til en lektion i ørken-rock fra pioneren Howe Gelb.*

Giant Sand reintroducerer deres debutalbum *Valley of Rain* sådan som det oprindeligt skulle have lydt ved udgivelsen i 1985. Ja, det lyder næsten som en historie fra det vilde vesten, men den er god nok.

Frontmand Howe Gelb har insisteret på, at genindspille gruppens debutalbum med en helt særlig Fender 30-forstærker fra 80’erne. Tilblivelsen af det originale album er indhyllet i tågede beretninger om bandmedlemmer, der forlod bandet, en adrenalinfyldt koncert i Los Angeles, der førte til en hastigt improviseret indspilningssession og ikke mindst et indbrud i en kassevogn, som efterlod bandet uden alle de oprindelige optagelser. Alle disse hændelser resulterede i, at Valley of Rain ikke blev udgivet styrket af den helt særlige effekt fra Fender-forstærkeren. Det råder Gelb og co. imidlertid bod på nu ved at turnere med det gamle materiale i helt nye indspilninger.

Med mere end 30 års erfaring har Gelb sat dybe aftryk på americana-genren. Ifølge Pitchfork har den erfarne roots-artist aldrig ”acknowledged any borders that might theoretically exist between mariachi waltzes, psychedelic guitar rock, uptown piano jazz, or dusty improvised C&W.”

Giant Sands diskografi tæller hele 27 studiealbums, hvoraf det nyeste, *Heartbreak Pass*, udkom i 2015. Bandet er en af de tunge drenge at danse med inden for genren og har i løbet af de mange års aktivitet fået anledning til at slå pjalterne sammen med artister som PJ Harvey, Neko Case og Juliana Hatfield.

Den foretagsomme gruppe startede i 80’erne som et udelukkende amerikansk band, men i starten af det nye årtusinde rekrutterede Gelb en stribe danske musikere til relanceringen af Giant Sand. Den danske tilføjelse har rødder i Gelbs privatliv, da han er gift med en dansker og har boet på skift i Arizona og Aarhus. Den enigmatiske musiker har derfor også før givet en lang række koncerter på dansk jord, både med og uden sit talstærke band. Til juni er det så Lille VEGAs tur til at lade sig erobre af de tilsandede giganter.

Med som support har de Patsy’s Rats, som er ført an af Howe Gelbs datter Indiosa Patsy Jean.

**Fakta om koncerten:**  
Giant Sand – Returns To Valley Of Rain (US)  
Lørdag d. 2. juni kl. 21.00  
Lille VEGA, Enghavevej 40, 1674 København V  
275 kr. + gebyr  
Forsalg via vega.dk, livenation.dk og Ticketmaster